আমাদের দেশে সরকারিভাবে খাদ্য মজুদ উপযোগী খাদ্যগুদামের সঙ্কটও অনেক পুরনো। অবশ্য মহাজোট সরকার ক্ষমতায় এসে প্রায় ৮-১০ লাখ টন খাদ্যশস্য মজুদ রাখার উপযোগী খাদ্যগুদাম নির্মাণ করায় বর্তমানে সরকারিভাবে খাদ্য মজুদ উপযোগী গুদামের ধারণ ক্ষমতা প্রায় ১৮-২০ লাখ টনে উন্নীত হয়েছে। কিন্তু ছয় মাস আগেও এসব খাদ্যগুদাম বলতে গেলে শূন্যই ছিল। যা মোকাবেলা করতে সরকারি ও বেসরকারিভাবে গত আট মাসে প্রায় ৬৭ লাখ টন খাদ্যশস্য আমদানি করায় সরকারিভাবে আমদানিকৃত খাদ্যশস্যে খাদ্যগুদামগুলো অনেকটাই ভরে গেছে। আমাদের দেশে খাদ্যশস্যের বাড়তি কিংবা বাম্পার ফলন হলেই চাষিদের মাথায় হাত পড়ে। উপযুক্ত মূল্যের অভাবে চাষিরা উৎপাদন খরচ তুলতে পারে না। ফলে পানির দামে উৎপাদিত পণ্য বিক্রি করতে বাধ্য হয়, না হলে ক্ষেতেই ফসল নষ্ট করে ফেলা হয়। এর মূলেই রয়েছে, সংরক্ষণ উপযোগী হিমাগারের তীব্র সঙ্কট।